
DOMNULUI PREŞEDINTE

VALER DORNEANU



Vă înaintăm, alăturat, Raportul la proiectul de Lege pentru aprobarea Ordonanţei de urgenţă a Guvernului nr.238/2000 privind rambursarea ratelor de capital pentru o cotă partea din creditul acordat de Guvernul SUA în baza programului CCC - Legea Publică nr.480 din 1992, precum şi achitarea dobânzii şi a altor costuri externe aferente acestei cote părţi.



La întocmirea raportului, comisia a avut în vedere:

· avizul Consiliului Legislativ;

· punctul de vedere al Ministerului Industriei şi Resurselor;

· punctul de vedere al Ministerului Finanţelor Publice. 

                     PREŞEDINTE,                                            SECRETAR,

                      István Antal                                               Aurelia Vasile

RAPORT

asupra proiectului de Lege pentru aprobarea Ordonanţei de urgenţă a Guvernului nr.238/2000 privind rambursarea ratelor de capital 

pentru o cotă parte din creditul acordat de Guvernul SUA în baza programului CC - Legea Publică nr.480 din 1992, precum şi achitarea dobânzii şi a altor costuri externe aferente acestei cote părţi



Cu adresa nr.68 din 19 februarie 2001, Biroul Permanent al Camerei Deputaţilor, în conformitate cu prevederile art.89 şi 107 din Regulamentul Camerei Deputaţilor, a sesizat în fond Comisia pentru industrii şi servicii cu dezbaterea şi avizarea acestui proiect de lege.



Potrivit prevederilor art.60 din Regulamentul Camerei Deputaţilor, membrii Comisiei pentru industrii şi servicii au dezbătut proiectul de lege menţionat mai sus, în şedinţa din data de 14.03.2001.

În urma dezbaterilor cu unanimitate de voturi, membrii comisiei au hotărât avizarea favorabilă a proiectului de lege şi trimiterea lui spre dezbatere şi adoptare în plenul Camerei Deputaţilor în forma adoptată de Senat.




Obiectul de reglementare al prezentei ordonanţe de urgenţă îl constituie stabilirea sursei de restituire a unei cote părţi din creditul comercial acordat Guvernului României de către Guvernul SUA în anul 1992.

În anul 1992, în baza Legii publice TITLUL I (PL 480), Guvernul SUA prin COMMODITY CREDIT CORPORATION (CCC)   - agenţie a Departamentului Agriculturii SUA a oferit României un credit comercial în produse (bumbac fibră), în valoare de 10 mil. USD, pentru sprijinirea producţiei româneşti de articole textile din bumbac.

În baza împuternicirii acordate de către Guvernul României, Ministerul Industriei şi Resurselor a semnat acest acord de împrumut la 2 iulie 1992. În conformitate cu atribuţiile sale proprii acelaşi minister a derulat acest împrumut. Împrumutul a fost acordat pe o perioadă de 30 de ani, cu 5 ani perioada de graţie şi cu o dobândă egală cu 2% pentru perioada de graţie şi 3% în continuare.

Din 15 octombrie 1998 Ministerul Industriei şi Resurselor nu şi-a mai onorat la extern toate obligaţiile financiare asumate în cadrul acestui credit, iar partenerul american a informat, în acest sens, autorităţile române.

Datorită neonorării lor, Guvernul României nu mai putea beneficia de noi credite de la Guvernul Statelor Unite ale Americii.

Pentru deblocarea situaţiei prezentate şi pentru a nu afecta relaţiile comerciale, economice şi diplomatice cu Guvernul SUA, Ministerul Industriei şi Resurselor a iniţiat această Ordonanţă de urgenţă nr.238/2000, potrivit căreia o parte din acest credit respectiv 6,023 mil. USD, precum şi dobânzile şi comisioanele aferente acestei părţi vor fi achitate de către Ministerul Industriei şi Resurselor din sume alocate anual de la bugetul de stat. Totodată, Ministerului Industriei şi Resurselor îi revine sarcina urmăririi recuperării acestor sume de la importatori şi de către aceştia de la beneficiarii finali, iar sumele recuperate urmând a fi virate de la bugetul de stat în momentul recuperării lor.



În raport de obiectul şi conţinutul său, proiectul de lege face parte din categoria legilor ordinare.

                      PREŞEDINTE,      
                         SECRETAR,

                       István Antal                                          Aurelia Vasile


Expert,

Viorela Gondoş

